বিজয়-রশ্মিকার বাগ্‌দান সারা! ভাইরাল ‘আংটি’ রহস্য!

ওয়েব ডেস্ক: বিনোদন দুনিয়ার অন্যতম চর্চিত জুটি বিজয় দেবরকোন্ডা(Vijay Deverakonda)ও রশ্মিকা মন্দানা(Rashmika Mandanna)। তাদের সম্পর্ক নিয়ে দীর্ঘদিনের জল্পনা এবার নতুন মোড় নিয়েছে। শোনা যাচ্ছে, গোপনে বাগ্‌দান(Engaged)সেরে ফেলেছেন এই দুই তারকা। সম্প্রতি রশ্মিকার একটি ভাইরাল ছবি সেই জল্পনায় নতুন করে ঘি ঢেলেছে।

আরও পড়ুন:ভেনিসে সেরা পরিচালকের খেতাব জয় পুরুলিয়ার অন্নপূর্ণার!

লুকিয়ে প্রেম, ছবি বলছে অন্য কথা

বহুদিন ধরেই বিজয় ও রশ্মিকা তাদের সম্পর্ক নিয়ে মুখে কুলুপ এঁটেছেন। যদিও তাদের একসঙ্গে বিদেশ ভ্রমণ বা একই জায়গা থেকে ছবি পোস্ট করার ঘটনা নেটিজেনদের নজর এড়ায়নি। নিজেদের সম্পর্ক নিয়ে সরাসরি কিছু না বললেও, যখনই বিজয়ের প্রসঙ্গ উঠেছে, রশ্মিকার হাসিই যেন সবটা বলে দিয়েছে। অন্যদিকে, বিজয়ও এক সময় স্বীকার করেছিলেন তিনি একটি সম্পর্কে আছেন, তবে সঙ্গিনীর নাম জানাননি। তবুও ভক্তদের বুঝতে অসুবিধা হয়নি, কে সেই রহস্যময়ী।

হীরের আংটি ঘিরে জল্পনা

সম্প্রতি সামাজ মাধ্যমে ভাইরাল হওয়া কিছু ছবিতে দেখা গেছে, রশ্মিকা সাদা শার্ট ও নীল ডেনিম পরে আছেন। চোখে সানগ্লাস, মাথায় খোঁপা। কিন্তু ভক্তদের চোখ আটকে গেছে তার অনামিকায় ঝলমলে একটি হীরের আংটিতে(Finger Ring)। এই আংটি নিয়েই শুরু হয়েছে নতুন জল্পনা। তাহলে কি ‘অর্জুন রেড্ডি’ বিজয়ের সঙ্গে সত্যিই বাগ্‌দান সেরে ফেলেছেন ‘ন্যাশনাল ক্রাশ’ রশ্মিকা’!

বিয়ের প্রস্তুতি শুরু !

চলতি বছরের জুন মাসেই তাদের বিয়ের গুঞ্জন ছড়িয়েছিল। সে সময় রশ্মিকা হলুদ-গোলাপি শাড়িতে তার কয়েকটি ছবি পোস্ট করেছিলেন। সেই ছবির ক্যাপশনে তিনি লিখেছিলেন, “এই ছবিতে সব কিছু আমার খুব প্রিয়। শাড়ির রং, গোটা আবহাওয়া, এই জায়গাটা এবং যে সুন্দরী মহিলা আমাকে এই শাড়ি উপহার দিয়েছেন, তিনিও আমার খুব প্রিয়।” নেটিজেনরা সেই ছবির পেছনের দৃশ্য দেখে নিশ্চিত হয়েছিলেন যে সেটি বিজয়ের বাড়ির অন্দরমহল। এই সব মিলিয়েই প্রশ্ন উঠেছে, তাহলে কি বাগ্‌দানের পর এবার খুব শিগগিরিই বিয়ের পিঁড়িতে বসতে চলেছেন এই দক্ষিণী জুটি?